### Beslutning

Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.

**Budgetforslag fra SF**

I mange aarhusianske dagtilbud spiser børnene et varmt måltid mad tilberedt i et køkken i institutionen. Det kan man gøre fordi i alle aarhusianske daginstitutioner stemmer forældrene hvert andet år, om institutionen skal tage imod tilbuddet om forældrebetalte måltider til børnene. Den mulighed har man ikke i de aarhusianske folkeskoler, hvor de fleste børn i løbet af skoledagen spiser en lunken madpakker fra skoletasken, eller køleskabskold, hvis man er heldig. Det ønsker vi i SF at lave om på.

De fleste skoler har ældre og slidte lokaler til madkundskab og de færreste har produktionskøkkener, hvor der kan produceres mad til alle skolens elever. For at sikre mulighed for produktion af nærende forældrebetalte måltider, og samtidig understøtte mindre madspild og mere økologi i børnenes sunde madvaner, er der brug for investeringer i produktionskøkkener og nye lokaler til madkundskab. SF foreslår at der afsættes 63 mio kr til at bygge produktionskøkkener på alle aarhusianske folkeskoler, som ikke allerede har et velfungerende produktionskøkken. Køkkener skal bruges til at producere forældrebetalt mad til aarhusianske skolebørn, samt til at producere mad til dagtilbud, hvoraf mange lige nu køber mad fra private produktionssteder. Med produktionskøkkener i folkeskolerne bliver det også meget nemmere at opnå målsætningerne om mere økologi, mindre madspild og mindre klimaaftryk og mindre affald alt i alt. Desuden vil produktion af mad på skolen gøre indeklimaet bedre i klasserne, når der ikke længere skal opbevares madpakker der.

Sunde vaner grundlægges i barndommen og dermed er skolens rammer for at skabe sunde vaner, enormt vigtig. Forskningen viser at der er en stigning af overvægt blandt børn i [adresse], særligt hos børn i familier med lav socioøkonomisk status (Krue & Coolidge, 2010). Børn og unge er i skole mange timer i løbet af en dag, og faktisk optages op imod 50% af dagens energi i løbet af en institutionsdag (Majken Berg, Inge Klausen, Trolle & Matthiesen, 2012). Altså er det enormt vigtigt, at det mad der indtages i skolen er sundt og nærende. Et fælles måltid produceret på skolen, vil være netop dette.

Et fælles måltid stiller børnene lige. Alle bliver mætte og er klar til skoledagens udfordringer. Et Norsk forskningsprojekt har undersøgt forældrebetalt skolemad i en periode på fire skoler. Projektlederen opsummerer kort at "alle er glade". Lærerne fortæller at eleverne får mere energi og er mindre trætte hen mod slutningen af dagen. Ifølge rapporten fra Trøndelag Forskning og Utvikling ser lærerne også måltid som en fin chance for at opbygge sociale færdigheder og sunde holdninger til spisning og mad. Mad i skolen er ikke kun godt for sundheden på lang sigt, det er også vigtigt her og nu. Det at spise et måltid mad sammen er grundlæggende almen dannelse, som er grundstenen i den danske folkeskole. Måltidet er et samlingspunkt, hvor stort og småt diskuteres og hvor fælleskabet er i fokus. Derudover er det bare rigtig hyggeligt at spise sammen.

Vi foreslår

- Der afsættes midler til at bygge produktionskøkkener og renovere madkundskabslokaler på alle de aarhusianske folkeskoler med behov.

Forslag stillet af Troels Nørgaard, Gunnar Gregersen og Justina Nilsson, SF

### Sagens forløb

13-05-2020 [adresse]
Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.